Rowan Atkinson

Rowan Sebastian Atkinson (født 1955) er en britisk skuespiller og komiker, mest kjent for sine roller som Sorte Orm og Mr. Bean i TV-seriene med samme navn. I 2003 ble han kåret som en av de 50 morsomste personene innen britisk komedie av avisen The Observer. 

Liv og familie
Rowan Sebastian Atkinson ble født 6. januar 1955 i Newcastle upon Tyne i England, Storbritannia. Atkinsons foreldre var bonden Eric Atkinson og Ella May (født Bainbridge) som giftet seg 29. juni 1945. Han har to eldre brødre, Rubert og Rodney som jobber som økonomer.

Atkinson studerte elektronikk ved University of Newcastle og deretter ved University of Oxford.

Atkinson traff sin fremtidige kone Sunetra Sastry for første gang på 1980-tallet da hun arbeidet som sminkør i BBC. Sunetra har indisk far og britisk mor. 

 Karriere 
Atkinsons karriere som skuespiller begynte i 1983 med en birolle i den «uoffisielle» James Bond-filmen Never Say Never Again og hans hovedrolle i filmen Dead on Time der han blant annet spilte mot Nigel Hawthorne. Han medvirket i satireprogrammet Not the Nine O'Clock News sammen med Mel Smith, Griff Rhys-Jones og Pamela Stephenson.

Han dukket opp i Mel Smiths regidebut The Tall Guy i 1989. Han spilte også sammen med Anjelica Huston og Mai Zetterling i filmen basert på Roald Dahl sin bok «Heksene» som kom ut i 1990. I 1993 spilte han rollen som Dexter Hayman i Hot Shots! Del Deux, en parodi på Rambo III, der hovedrollen var besatt av Charlie Sheen.

I perioden fra 1983 til 1989 produserte BBC i alt 24 episoder av den populære humorserien Sorte Orm der Rowan Atkinson spilte tittelrollen og også skrev manus (sammen med Richard Curtis). 

«Mr. Bean»
Atkinsons kjente skikkelse, den morsomme og uheldige rollefiguren Mr. Bean, dukket først opp på nyttårsdagen i 1990 i en halv times spesial-show for Thames Television. Atkinson dukket opp på komedie-festivalen i Montréal i 1987 og enda en gang i 1989. Flere oppfølgere i serien om Mr. Bean dukket opp på britisk TV i 1990, og siden kom kinofilmene Mr. Bean - Den store katastrofefilmen i 1997, regissert av Mel Smith, og Mr. Beans ferie i 2007.

Senere roller
I 1995 og 1996, hadde Atkinson rollen som inspektør Raymond Fowler i den populære TV-serien The Thin Blue Line som ble skrevet av Ben Elton, og som finner sted på en politistasjon i den oppdiktede byen Gasforth. En annen av hans aller mest kjente roller var da han dukket opp som en uheldig hemmelig agent for det britiske M15. Han spilte også i en komisk parodi på Doctor Who. Han hadde også blitt vurdert som en kandidat til å spille hovedrollen som doktoren i selve showet.

Atkinson fikk ytterligere anerkjennelse som skuespiller da han hadde rollen som en verbalt klønete prest i 1994, med filmen Fire bryllup og en gravferd. Samme år ble han omtalt i Walt Disneys Løvenes konge. Atkinson fortsatte å dukke opp i forskjellige biroller i flere vellykkede komedier. Blant annet da han hadde rollen som Enrico Pollini i Rat Race (2001). I tillegg var han med i Scooby-Doo (2002), og Love Actually (2003). I 2005 spilte han i krimkomedien Keeping Mum som også hadde Kristin Scott Thomas, Maggie Smith og Patrick Swayze på rollelisten.

Han hadde hovedrollen som Johnny English i en parodi på James Bond i 2003. Oppfølgeren til denne filmen, Johnny English Reborn, kom 2011. Rowan Atkinson dukket opp i 2009 i West End-musikalen Oliver! med rollen som Fagin. Denne forestillingen ble regissert av Rupert Goold. 

Han fremstilte inspektør Maigret basert på Georges Simenons bøker.

Priser og utmerkelser
I 1997 ble han kåret til årets komiker under Cinema Expo International.

Atkinson ble i 2013 utnevnt til kommandør (CBE) av Order of the British Empire.London Gazette, supplement nr. 1, nr. 60534, 15. juni 2013.

 Referanser 

 Eksterne lenker 


Kategori:Engelske skuespillere
Kategori:Engelske komikere
Kategori:Order of the British Empire (CBE)
Kategori:Personer fra Newcastle upon Tyne